חוק המקרקעין (תיקון מס' 33), התשע"ט-2018
הצעת חוק ממשלתית, הכנסת ה-20
פורסם: ספר החוקים, חוברת 2764, עמ' 80, 2018-12-19T00:00:00+02:00
חוק המקרקעין, התשכ"ט-1969 אינו מאפשר להעביר ולרשום זכויות בחלקים של שכבות קרקע שונות. סעיף 11 לחוק המקרקעין קובע כי הבעלות בשטח קרקע מתפשטת בכל העומק שמתחת לפני הקרקע ובכל חלל האוויר שמעל פני הקרקע (למעט חריגים מסוימים). בנוסף, סעיף 13 לחוק המקרקעין קובע את העיקרון שלפיו לא ניתן לבצע עסקאות בחלק מסוים של המקרקעין, אלא רק בכולו. גם בפן הרישומי, מרשם המקרקעין הוא מרשם דו מימדי, כלומר לא מאפשר לרשום זכויות בעלות על חלק מסוים במקרקעין. הצעת חוק המקרקעין (תיקון מס' 33), התשע"ט-2018 שהתקבלה בכנסת בט' בטבת התשע"ט (17 בדצמבר 2018) קובעת כי יהיה ניתן לאפשר את הפרדת הבעלות בקרקע ליחידות תלת-ממדיות ובכך לאפשר עסקאות ואפשרות רישום זכויות על רבדים שונים של הקרקע (תת קרקעי, פני הקרקע, ומרחב הרום) בהתאם לשינויים התכנוניים הדינמיים הקיימים היום. תחום הבעלות בחלקה תלת-ממדית מוגבלת לגבולותיה הרשומים, והיא תהיה כפופה לדינים בדבר מים, נפט, מכרות, מחצבים וכיוצא באלה והיא לא תמנע מעבר בחלל הרום. חלוקת קרקע שכוללת חלקה תלת-ממדית לא תרשם בפנקסי המקרקעין ולא ינתן פסק דין לחלוקת הקרקע, אלא על פי אחד מהתנאים הבאים: תכנית שאושרה לפי הוראות סימן ז' לפרק ג' לחוק התכנון והבניה; תשריט שאושר לפי הוראות פרק ד' לחוק התכנון והבנייה; הפקעה או רכישה שנעשתה לפי פקודת הקרקעות (רכישה לצורכי ציבור), 1943, או לפי פקודת הדרכים ומסילות הברזל (הגנה ופיתוח), 1943. 
חוק המקרקעין (תיקון מס' 33) מתקן גם את חוק תכנון והבניה כך שנוספה הגדרה ל"מגרש תלת-ממדי" שתוגדר כיחידה נפחית המצויה בעומק שמתחת לקרקע או בחלל הרום שמעליה, שגבולותיה נקבעו באופן תלת־ממדי בתכנית כתוצאה מפעולת חלוקה או איחוד או איחוד וחלוקה, או בתשריט, חלוקה או איחוד, אף אם טרם נרשמה כחלקה בפנקסי המקרקעין, בין אם מותרת בה בנייה ובין אם לא. בנוסף, כאשר תכנית בתחום מגרש תלת-ממדי כוללת שימושים שאינם שימושים לצורכי ציבור, לשר המשפטים תהיה סמכות בהסכמת שר הפנים ובאישור ועדת הפנים והגנת הסביבה של הכנסת לקבוע בצו כי תכנית כזו תהיה בסמכותה של ועדה מקומית, ועדה מקומית עצמאית, או ועדה מקומית עצמאית מיוחדת. לבסוף, ועדה מקומית תהיה רשאית לאשר תשריט שכולל מגרש תלת-ממדי רק אם אין מניעה לרשום את המגרש לפי הוראות חוק המקרקעין ושגבולותיו של המגרש נקבעו בתכנית לפי התקנות שיקבע השר. אם הוגשה בקשה לאישור תשריט עם מגרש תלת-ממדי שמיועד לשימוש שאינו שימוש ציבורי, ובתכנית אין הוראות לגבי המגרש, יהיה התשריט טעון הסכמה של ועדה מחוזית.